Si Ongol
Tetajak Panas
HARI semalam, Ongol wan Dangdut duduk di jembatan sambil baroko cap pekat. Sambil menunggu magrib, bedua ne telihat pina santai banaran. Rupanya, imbah begawi bulik sore tu beluman mandi. Tumatan jauh telihat ada Anang Gabau naik sepeda motor handak lewat jembatan. “Itu ada Gabau handak kemari. Umpat inyakah bulik,” takon Ongol. “Atur ja, mun inya hakon jua ah membawai karena kita ne bedua eh. Bekajal tu pang,” sahut Dangdut.
Kada berapa menit datang am Anang Gabau, sekalinya dibelakang jok motornya lagi membawa minyak solar gasan mehidupkan genset dirumah. “Pas banar nah. Umpatlah bulik,” ujar Ongol. “Nangkaya kawa membawai buhan ikam. Sasak nah,” sahut Anang Gabau. “Kawa ja wal, aku duduk dihadapan parak stang motor. Dangdut dibelakang ikam, bantu pang kawan neh sanja am mun bulik bejalan batis,” ujar Ongol pina membari maras banaran. “Ya udah ai kalo begitu,” ujar Anang Gabau.
Handap kisah, sesuai wan rencana semula Ongol duduk dihadapan Anang Gabau parak stang motor sementara Dangdut dibelakang Gabau bekajal wan teng beisi minyak solar. “Kada papa lah Ngol,” takon Anang Gabau. “Kada papa wal ai, batis ku pakai sandal jua, hehehe,” sahut Ongol pina takurihing soranga. “Bebaik hangit, mesinnya panas Ngol ai. Olinya sudah parak setahun neh kada diganti,” ujar Anang Gabau menjelaskan. “Tenang ja. Semua bisa diatasi, hehehe,” ujar Ongol pina musti muha.
Perjalanan bebuhannya ne lumayan jauh, maklum nang membuat terasa lawas jalannya nang beluwang-luwang sampai handak tejungkang bebuhannya. “Kada papa lah Ngol,” takon Anang Gabau pulang. “Kada papa wal ai, kada hangit pang sandal pun aku neh,” sahut Ongol. “Mun merasa panas jangan takuriak lah,” ujar Dangdut menambahi. “Harit sorang, tiwas inya ditakoni kada tetahu jua,” ujar Anang Gabau.
Apada nang dikhawatirkan bebuhannya kada kenyataan. “Puaanaaaaaaaassss,” kuriak Ongol pina habang muha. Apada, behancap ai Gabau merem sepeda motornya. “Hahahahaha, sandal japit pun Ongol gusang,” ujar Dangdut ketawa melihat sandal beasap. “Wakakakakak, makanya jar aku tadi. Mesinnya sepeda motor pun aku neh lakas banar mesinnya panas maklum sudah lawas olinya kada diganti. Masih kada percaya ja ikam,” ujar Anang Gabau.
Sekalinya, sandal pun Ongol ne lunyut takena panas. Pas dilihat-lihat sekalinya sandalnya plastik karena sandal nang dipakai Ongol ne khusus gasan dirumah kada khusus gasan dibawa keluar. “Mohon maaf lahir dan batin ai Ngol ai. Hari sudah sanja paksa ai ikam sorang bulik bejalan. Kada mungkin jua ikam hakon umpat lagi karena memang kedida wadah beduduk,” ujar Anang Gabau. Apada, sudah meharit batis kepanasan, ditinggal buhannya pulang ditengah padang sapi. “Kemana aku mengadu mun nangkaya ini am nasib. Batis habang menjajak mesin panas. Ditinggal buhannya pulang,” garunum Ongol sambil menapak wan dahinya sorang. Lalu ai bulik bejalanan. (fin)
- Ancam Demo Perkebunan Sawit
- Kelainan Wajah, Badriyah Tak Bisa Minum ASI
- SMS Pembaca Radar Sampit 18 Mei 2013
- Ban Lepas, Kijang Hantam Mega Pro
- Protes Jadi Calon Terkaya
ewe_Latn ind_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn ind_Latn zsm_Latn ind_Latn ind_Latn